**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2009 ԹՎԱԿԱՆԻ ՀՈՒՆՎԱՐԻ 22-Ի «ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԻ ՍՏԵՂԾՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» N 72-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության բնության հատուկ պահպանվող տարածքների մասին օրենքի» (այսուհետ՝ Օրենք) հոդված 1-ում «Բնության հուշարձան» (այսուհետ՝ ԲՀ) հասկացությունը սահմանվում է որպես «… սահմանված կարգով առանձնացված գիտական, պատմամշակութային և գեղագիտական առանձնահատուկ արժեք ներկայացնող բնական օբյեկտ», իսկ համաձայն Հայաստանի Հանրապետության կառավարության 2009 թվականի հունվարի 22-ի «Բնության հատուկ պահպանվող տարածքների ստեղծման կարգը սահմանելու մասին» № 72-Ն որոշման հավելվածի 3-րդ կետի՝ բնության հատուկ պահպանվող տարածքների (այսուհետ՝ ԲՀՊՏ) ստեղծման ընթացքում հաշվի են առնվում տարածքի գեղագիտական նշանակությունը (յուրօրինակ լանդշաֆտներ, տաք և հանքային ջրերի աղբյուրներ, բնական և պատմամշակութային ժառանգության օբյեկտներ), ռեկրեացիոն հնարավորությունները, գիտության և (կամ) կրթության համար դրանց կարևորությունը, ԲՀՊՏ-ների համակարգում չընդգրկված կամ մասամբ ընդգրկված էկոհամակարգերի և տեսակների ներկայացուցչության ապահովման անհրաժեշտությունը, սակայն թե՛ Օրենքում և թե՛ վերոնշյալ որոշման մեջ առանձնացված հատուկ կետ կամ բաժին՝ նվիրված ԲՀ-ների դասակարգմանը և հատկապես դրանց ընտրության չափորոշիչներին բացակայում է:

«IUCN Protected Areas Category» ուղեցույցում ԲՀ-ները դասվում է III-րդ կատեգորիային և սահմանվում որպես` «տարածք, որն ունի մեկ կամ ավել, հատուկ բնական մշակութային առանձնահատկություններ, որոնք ունեն հազվագյուտ, յուրահատուկ կամ եզակի արժեք, ներկայացուցչական կամ էսթետիկ որակներ կամ մշակութային նշանակություն», սակայն ազգային մակարդակում վերոնշյալ չափորոշիչները ոչ միայն դիվերսիֆիկացված չեն, այլ նաև կարիք ունեն տեղայնացվելու՝ հաշվի առնելով երկրի աշխարհագրական, բնական և պատմամշակութային առանձնահատկությունները:

ԲՀ-ների առանձնացումը և պահպանությունը իրականացվում է դրանց անխաթար վիճակը ապահովելու նպատակով, և այդ համատեքստում՝ ՀՀ կառավարության 2008 թվականի օգոստոսի 14-ի № 967-Ն որոշմամբ (այսուհետ՝ Որոշում) հաստատվել է 233 ԲՀ-ների ցանկը, որտեղ ընդգրկվել են հազվագյուտ, եզակի, բացառիկ կամ տիպիկ, գիտական, հնէաբանական, էկոլոգիական, գեղագիտական և պատմամշակութային հատուկ արժեք ներկայացնող բնական գոյացություններ և բնապատմական համալիրներ, դրանց ԲՀ-ի կարգավիճակ տալու նպատակը՝ բնական, անխաթար վիճակով պահպանումն է և դրանց շուրջ զբոսաշրջիկների և այցելուների սպասարկման ծառայությունների կազմակերպումը:

 Համաձայն Օրենքի 19-րդ հոդվածի 2-րդ մասի՝ ԲՀ-ների պահպանության ռեժիմը սահմանվում է յուրաքանչյուր բնության հուշարձանի համար կազմված անձնագրով, որում՝ համաձայն նույն հոդվածի 3-րդ մասի՝ ընդգրկվում է անվանումը և դասակարգումը, տեղադիրքը և աշխարհագրական կոորդինատները, նկարագրությունը, չափագրությունը, նկարագրությունը և այյլ անհրաժեշտ տեղեկատվություն: ԲՀ-ների անձնագրավորման հիմնական նպատակը վերջիններիս սահմանների հստակեցման, հողի նկատմամբ պետական գրանցման, ինչպես նաև պահպանության և օգտագործման ռեժիմների առնաձնահատկությունների սահմանումն է: Որոշմամբ հաստատված վերոնշյալ 233 բնության հուշարձանից անձնագրավորված է 32-ը: Հաշվի առնելով ԲՀ-ների անձնագրերի կազմման հրատապությունը շրջակա միջավայրի նախարարությունը նախաձեռնել է դրանց անձնագրավորման գործընթաց, որի շրջանակներում՝ իրականացվում է Որոշմամբ հաստատված և չանձնագրավորված 201 բնության հուշարձանների գույքագրում (ներկա վիճակի և համապատասխանության գնահատում): Արդյունքում՝ նախատեսվում է ունենալ վերանայված և հաստատված ԲՀ-ների ցանկ, որտեղ ներառված կլինեն այն ԲՀ-ները, որոնք ժամանակի ընթացքում մարդածին կամ այլ գործոնների ազդեցության հետևանքով չեն կորցրել իրենց հազվագյուտ, եզակի, բացառիկ կամ տիպիկ, գիտական, էկոլոգիական, գեղագիտական և բնապատմական արժեքը: Գույգագրման աշխատանքների ընթացքում վերոնշյալ արժեքների հստակեցման, դրանց միջոցով գնահատման և դրանց իրավական կարգավիճակ տալու խիստ անհրաժեշտություն է առաջացել, քանի որ Որոշմամբ հաստատված ցանկում ընդգրկված մի շարք բնության հուշարձաններ ժամանակի ընթացքում մարդածին ազդեցության արդյունքում՝ որոշակի առումով կորցրել են իրենց գեղագիտական, բնապատմական, էկոլոգիական և այլ համապատասխան արժեքները, իսկ մի շարք այլ ԲՀ-ներ թեև չեն ենթարկվել որևէ ազդեցության, սակայն այնուամենայնիվ կարիք ունեն վերագնահատման:

Հարկ է նշել, որ բացի Կառավարության որոշմամբ հաստատված բնության հուշարձանների գույքագրման աշխատանքները, իրականացվում է նաև գիտաճանաչողական և ռեկրեացիոն մեծ արժեք ունեցող, մարդածին ազդեցության չենթարկված և դեռևս չհաստատված բնության հուշարձանների վերաբերյալ տեղեկատվության հավաքագրում, որոնք հետագայում կներառվեն հաստատված ցանկում և կանձնագրավորվեն:

Վերլուծելով վերոգրյալ բոլոր խնդիրները՝ հեշտությամբ կարելի է եզրահանգել այն հանգամանքին, որ առկա է ԲՀ-ների դասակարգման և ընտրության իրավական հենք ունեցող գործիքակազմի խիստ անհրաժեշտություն, մասնավորապես՝ ԲՀ-ների ընտրության չափորոշիչների հստակեցման և դրանց կիրառման մեխանիզմների մշակման, դասակարգման, ինչպես նաև իրավական մեխանիզմների ներդրման խիստ անհրաժեշտություն:

**2.** **Առաջարկվող կարգավորման բնույթը**

Հիմք ընդունելով ԲՀ-ների դասակարգման և ընտրության իրավական հենք ունեցող գործիքակազմի խիստ անհրաժեշտությունը, առաջարկվում է Հայաստանի Հանրապետության կառավարության 2009 թվականի հունվարի 22-ի №72-Ն որոշման մեջ ներդնել ԲՀ-ների չափորոշիչները, դրանց գնահատման բալային համակարգը, կիրառման առանձնահատկությունները և դասակարգումը ։

**3**. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Շրջակա միջավայրի նախարարության կողմից:

**4.** **Ակնկալվող արդյունքը**

Նախագծի ընդունմամբ հնարավորություն կընձեռնվի իրականացնել կառավարության որոշմամբ հաստատված, ինչպես նաև դեռևս չհաստատված ԲՀ-ների գիտահետն և իրավահեն գնահատում, ընտրություն և դասակարգում:

**5**. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Որոշման նախագծի ընդունմամբ պետական բյուջեում ծախսերի կամ եկամուտների փոփոխություններ չեն սպասվում:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Ներկայացվող նախագիծը չի բխում ռազմավարական փաստաթղթերից։